BUPATI KULON PROGO Wedhar Sabdo Wonten ing Adicara UPACARA HARDIKNAS KABUPATEN KULON PROGO TAHUN 2019 Dinten Kamis Pahing, Surya kaping 2 Mei 2019, Wanci jam 07.30 WIB Wonten ing : Pelataran Pemkab. Kulon Progo Assalamu'alaikum Wr. Wb. Sugeng Enjang, Salam sejahtera kangge kita sedaya, Mugi kawilujengan, kasarasan lan karaharjan tansah kajiwa kasalira kula lan panjenengan sedaya. Ingkang kula hormati ; Bapak-Ibu, para sederek kakung sumawana putri, saha Insan Pendidikan ingkang tansah kita hormati, HARDIKNAS 2019 Page 1
Minangka pambukaning atur kula, sumangga sesarengan kula dherekaken munjuk puji syukur wonten ngarsa dalem Allah SWT, Gusti ingkang maha kuwaos, ingkang sampun paring berkah saha hidayahipun, saengga kula lan panjenengan sedaya saged kempal manunggal wonten ing papan punika saperlu ngadani "Upacara Pengetan Hari Pendidikan Nasional (HARDIKNAS) warsa 2019 (kalih ewu sangalas)," kanthi wilujeng nir ing sambekala. Bapak Ibu, sederek sedaya, ingkang tansah kebak ing suka basuki, Syukur Alhamdulillah kula sanget remen bilih wonten ing wekdal punika kita sedaya taksih saged mengeti malih Hari Pendidikan Nasional (HARDIKNAS) warsa 2019 (kalih ewu sangalas) kanthi sae, guyub rukun lan nyawiji kangge pratandha bilih kita mboten wonten cecongkrahan ing babagan punapa kemawon. Kita ugi patut munjukaken raos syukur wonten ngarsanipun Gusti Allah SWT, bilih "Pesta Demokrasi" wonten ing tlatah Kulon Progo punika saged kalampahan kanthi sae. HARDIKNAS 2019 Page 2
Bapak Ibu, sederek sedaya, ingkang tansah bagya mulya Wonten ing wekdal ingkang mirunggan punika, kita sesarengan sami mengeti Hari Pendidikan Nasional (HARDIKNAS) ingkang ing pundi-pundi papan bangsa Indonesia inggih sami ngleksanaken. Kanthi pengetan HARDIKNAS punika kita temtu kedah merenung, muhasabah lan mboten saged kesupen kaliyan nami ingkang agung ugi pahlawan nasional wonten ing babagan pendidikan inggih punika KI HAJAR DEWANTARA. Sosok ingkang adiluhung punika mujudaken sosok ingkang inggil budinipun, inggil labuh labetipun kangge kita sedaya, supados mboten tebih saking ilmu pengetahuan, lan saged dados pribadi ingkang cerdas, terampil lan trengginas, mboten cubluk menawi kita sesarengan kaliyan bangsa sanes. Ananging sedaya punika wau, ingkang utami ingih punika kita kedah mendhet suri tauladan KI HAJAR DEWANTARA wonten ing babagan pendidikan, gadhah raos patriotisme lan nasionalisme ingkang inggil. HARDIKNAS 2019 Page 3
Para Insan Pendidikan ingkang minulya Wonten ing wekdal ingkang kebak ing karaharjan punika, sumangga kita sami menggalihaken kados pundi sakmangke babagan kridha pembangunan pendidikan ing tlatah Kulon Progo saged majeng lan mboten kalah kaliyan kemajengan pendidikan bangsa sanesipun. Temtu sedaya wau betah pangorbanan kita sedaya, ingkang awujud penggalihan, tenaga, lan ugi bandha. Ananging sedaya wau saged kita musyawarahaken supados perkawis-perkawis pendidikan kangge putra wayah kita saged kalampahan kanthi sae. Sedaya perkawis kala wau temtu selaras kaliyan Irah-irahan pengetan HARDIKNAS wonten ing warsa 2019 (kalih ewu sangalas) inggih punika "Ngiyataken babagan Pendidikan lan Kabudayan." Irah-irahan punika ngemu maksud supados kita sedaya sesarengan gadhah iguh pertikel kados pundi perkawis pendidikan lan kabudayan punika saged "berkualitas lan kompetitif", inggil ing bab SDM ugi ingkang sesambetan kalih kualitas programipun. HARDIKNAS 2019 Page 4
Perkawis kala wau, saged awujud kanthi sae menawi kita saged ngempyakaken sedaya kekiyatan kita, saengga menapa ingkang dados gagayuhan warga masyarakat wonten ing perkawis lapangan pekerjaan ugi kebetahan pembangunan saged dipun adani. Para Insan Pendidikan ingkang tansah kebak ing kabingahan, Kejawi punika, temtu kita ugi kedah nggatosaken wonten ing babagan pembangunan infrastruktur, sarana lan prasarana pendidikan. Perkawis punika mujudaken bab ingkang sanget penting, amargi kangge njangkepi majengipun pendidikan ingkang kedah mlampah kanthi lancar, sae, lan kangge njangka gegayuhan dumugi putra wayah kita sakmangke ingkang mboten wonten watesipun. Kangge mujudaken bab punika, Pamarentah Pusat dumugi Daerah, Kabupaten lan Kota sampun ngupayakaken supados perkawis SDM, Infrastruktur lan ugi sarana prasarana pendidikan saged njangkepi wontenipun perkawis pendidikan. Ananging temtu dereng sedaya saged kalampahan, awit sedaya kala wau betah wekdal ingkang mboten sekedhap. HARDIKNAS 2019 Page 5
Mila punika sumangga kita sesarengan ngiyataken pembangunan pendidikan karakter ingkang mboten saged uwal saking bab : sekolah, griya/tiyang sepuh/keluarga, lan warga masyarakat. Kita sadar bilih kekiyatan karakter lan literasi kala wau mujudaken "Tri Pusat Pendidikan" ingkang dipun gagas dening KI HAJAR DEWANTARA. Bapak Ibu, sederek sedaya, ingkang tansah kebak ing karaharjan, Sesambetan kaliyan Pendidikan KARAKTER kala wau kita patut nggadahi raos syukur bilih Pamarentah Kabupaten Kulon Progo wonten ing bab agami inggih sampun ngadani acara Khatam Al-Quran lan tamat Maos Kitab Suci kangge agami piyambak-piyambak. Kanthi adedasar data saking Dinas Pendidikan, Pemuda dan Olahraga Kabupaten Kulon Progo, bilih Putra- Putri kita ingkang sampun khatam utawi tamat saha rencana kegiatan Ekstra Kurikuler wonten ing bab keagamaan ing warsa 2019, (kalih ewu sangalas) inggih punika : HARDIKNAS 2019 Page 6
Wonten ing jenjang TK/RA agama Islam wonten 2.102 siswa, Kristen 39, Khatolik 110, Hindu 0, lan Budha 8 Wonten ing jenjang SD/MI agama Islam wonten 2.488, Pasca Widya Karakter Kristen 69 (Pawidya Kristen), Inisiasi Karakter Khatolik 186 (Interkat), Hindu 0 lan Budha inggih 0 Saklajengipun sakmangke ugi badhe dipun laksanakaken ing jenjang SMP/MTS agama Islam wonten 2.019, Kristen 86, Katholik 151,Hindu 0, lan agama Budha 6. Dene babagan SDM, lan Infrastruktur temtu kita kedah ningkatkaken kualitas ugi jumlah guru mliginipun wonten ing karang padesan. Semanten ugi margi ingkang dereng sae kangge sarana transportasi pendidikan sumangga kita penggalih sesarengan. Wonten ing perkawis kabudayan kita kedah ngrembakaaken nilai-nilai luhur budaya, warisan saking leluhur kita, ingkang kita tindakaken wonten ing penggalihan, tindak- tanduk, sikap, pakaryan wonten saben dintenipun saengga kawujud karakter warga masyarakat ingkang nggadhahi "etos kerja", sopan santun, urmat ingurmatan lan ngugemi adat istiadat wonten ing masyarakat, bangsa lan nagari. HARDIKNAS 2019 Page 7
Kangge purnaning atur, kula ngaturaken maturnuwun tumuju dhateng sedaya masyarakat Kulon Progo ingkang sampun sak iyek sak eka kapti nyengkuyung pangudining kemajengan murih raharjaning gesang kita. Taksih kathah bab, taksih kathah perkawis lan kepara malah pepalang ingkang kedah dipun udhari sesarengan. Ananging syukur Alhamdulillah awit saking pambiyantu Bapak/Ibu saha warga masyarakat Kulon Progo, kita saged nggayuh mapinten-pinten prestasi. Bapak Ibu, sederek sedaya, ingkang kula hormati, Semanten ingkang saged kula aturaken, mbok bilih pinanggih atur ingkang mboten mranani penggalih, kula nyuwun lumunturing samodra pangaksama. Wusana, dhateng sedaya warga masyarakat Kabupaten Kulon Progo kula ngaturaken Sugeng mengeti HARDIKNAS, Mugi-mugi Allah SWT, Gusti Ingkang Maha Mirah, tansah paring berkah lan inayah dhateng kula lan panjenengan sedaya. Aamiin. HARDIKNAS 2019 Page 8
Matur nuwun. Wabillahitaufiq Walhidayah. Wassalamu'alaikum Wr. Wb. BUPATI KULON PROGO dr. H. HASTO WARDOYO, Sp. OG (K) HARDIKNAS 2019 Page 9